Lackovič, Marek, poslanec NR SR (2024-04-16):
Ďakujem veľmi pekne, pán predsedajúci. Vážené kolegyne, kolegovia, vláda Slovenskej republiky predložila Národnej rade návrh na uvoľnenie finančných prostriedkov získaných z dane z príjmu právnických osôb pre samosprávy. K samotnému návrhu zákona sa budem vyjadrovať vtedy, keď tento bod programu príde na rad, zrejme dnes podvečer. Teraz však máme pred sebou len návrh na skrátené legislatívne konanie a preto sa budem vecne venovať predovšetkým tomu. Na úvod začnem tým, že zacitujem dôvody, pre ktoré sa vláda rozhodla postúpiť návrh do zrýchleného procesu. Podľa vlády by neprijatie tohto návrhu v skrátenom konaní, a teraz citujem: „mohlo ohroziť potrebnú likviditu územnej samosprávy pri úhrade bežných výdavkov, čím by mohlo dôjsť“, a teraz sa podržte, „k znemožneniu plnenia základných funkcií samosprávy, čo môže spôsobiť napríklad aj ohrozenie bezpečnosti obyvateľov obcí a vyšších územných celkov z dôvodu obmedzovania prevádzky verejného osvetlenia a iných činností. Zároveň môžu hroziť hospodárske škody štátu, ak by musel sanovať výpadok príjmov obcí a vyšších územných celkov zo zdrojov štátneho rozpočtu“. Dámy a páni, odpusťte mi ten sarkazmus, ale keď som si toto prečítal, tak som naozaj chvíľami nemo otváral ústa. Priznávate v ňom totiž, že máme mestá a obce, ktorým doslova hrozí bankrot, ale vy ste sa práve vrátili z dvojmesačných prázdnin. Ubehlo totiž 47 dní, odkedy sme naposledy rokovali, pretože, budem citovať Andreja Danka: „Peter Pellegrini chcel mať kľud na voľby.“ A my sa dozvedáme, že samosprávy nemajú peniaze ani na verejné osvetlenie. Naozaj neuveriteľné, akým spôsobom riadite našu krajinu. Len pripomeniem, že o zlej situácii v samosprávach sme hovorili aj tu v pléne hneď po voľbách ešte v októbri minulý rok. Ja sám s kolegyňou Jankou Hanuliakovou som už 6. decembra predkladal uznesenie o kompenzačných opatreniach s cieľom pomôcť samosprávam, ktoré ste však bez slova hodili do koša; 6. december 2023 bolo 13.35, 61 poslancov a poslankýň za, 14 proti, 65 sa zdržalo. Opakovane to prízvukovali aj organizácie, ktoré zastupujú primátorov a starostov. Ale vy nie. Vy ste sa rozhodli pre promafiánsky balíček, rušiť špeciálnu prokuratúru, znižovať tresty pre vašich ľudí, pripravovať zákon na likvidáciu RTVS. Ale na ľudí na Slovensku vám, dámy a páni z vládnej koalície, akosi neostal čas. Týmto pozdravujem aj pána ministra regionálneho rozvoja, ktorý sa každý týždeň vyváža po Slovensku na vládnej limuzíne, na výjazdových rokovaniach sa rozdávajú peniaze na nové katafalky, nákupy krojov a nových CD-čiek či rekonštrukcie obecných bazénov, viď zoznam podporených projektov z 28. februára 11.00. Ale minister Raši si nevšimol, že nám popri tom, ako dávame peniaze na rekonštrukciu bazénov, kolabujú samosprávy. A pozor, kolabujú nám šesť mesiacov po tom, ako ste začali vládnuť. Aspoň podľa vašej dôvodovej správy k skrátenému legislatívnemu konaniu. Presne to v nej píšete. A vy to idete hasiť, čo dokladujete zvolenou metódou, ktorou je skrátené legislatívne konanie, nie precízna a dôkladná diskusia, skrátené legislatívne konanie. Šesť mesiacov po vašom nástupe k moci. Pán minister Raši, naozaj sa nestačí len naobedovať a pofotiť na obecných úradoch, starostov a primátorov treba počúvať. Možno potom by ste vedeli, že situácia je v niektorých mestských a obecných zariadeniach taká zlá, že musia pomáhať aj tie vami urážané mimovládne organizácie. Keď vidím predložený návrh na skrátené legislatívne konanie, nemôžem opomenúť, že to bola práve táto koalícia, ktorá tri roky kritizovala bývalé vlády za to, že prijímali veci v skrátenom konaní. Teraz ste pri moci pol roka vy a už ste využili tento inštitút takmer dvadsaťkrát. Ešte raz. Takmer dvadsaťkrát. Každým jedným skráteným konaním viac a viac potvrdzujete, že neviete, čo robiť. Len narýchlo šijete ďalšie a ďalšie záplaty. Väčšina z vás sedí na ministerstvách druhý či tretíkrát, nemáte ani covid, ani energokrízu, ani vojna na Ukrajine nezačala včera, no vy napriek tomu nestíhate. Ak by ste veci riešili včas a nezaoberali sa sami sebou, vašimi komplexami a strachom z trestných stíhaní, nemuseli by ste všetko šiť horúcou ihlou. Ľudia na Slovensku si naozaj nezaslúžia, aby ich problémy boli pre vás témou len tesne pred voľbami, tak ako je tomu, žiaľ, dnes. Bolo to práve Progresívne Slovensko, ktoré každý jeden deň od decembra až do februára žiadalo, aby sme práve takéto dôležité body predradili, predsunuli dopredu a promafiánsky balíček odložili neskôr, na neskôr. Každý jeden boží deň Progresívne Slovensko žiadalo odložiť to, čo sa prerokúvalo a dôležité veci, akou je aj táto, aby sme ich predsunuli a prerokovali precízne skôr. Ale opäť, vy nie. Na záver len dodám, že problémy v samosprávach neprišli ani včera, samozrejme, ani dnes, rovnako tak neodídu ani deň, ani dva po prijatí tohto zákona. Jedno zrýchlené konanie a jeden zákon s chabými dvomi paragrafmi alarmujúcu situáciu samospráv, samozrejme, nijako nevyriešia. Vyzývam vás preto, aby ste konečne pripravili systémové riešenie, po ktorom tu voláme už desiatky rokov. Poďme sa o nich baviť. Nemôžeme viac ako dvadsať rokov fungovať tak, že mestá a obce prechádzajú z krízy do krízy a prešľapujú na mieste. Ak nemáme peniaze na umiestnenie napríklad všetkých detí do materských škôl, ak nemáme dostatok miest pre seniorov v domovoch sociálnych služieb, ak nevieme za tridsať rokov dobudovať vodovody a kanalizácie, nieže v dedinách, ale ani v Bratislave či v Nitre nemáme všetky ulice odkanalizované, čo je naozaj neuveriteľné. Ak nám hrady a kaštiele v rukách miest a obcí doslova padajú na hlavu, tak je asi niekde chyba. Vy ste kandidovali s tým, že idete pomáhať ľuďom na Slovensku. Už by ste s tým naozaj mohli začať. Na záver neodpustím si, ideme tu dobiť samosprávam 157 miliónov eur na účet do konca mája a vúckam 67 miliónov a ani jednou vetou sme sa tejto štvrť miliarde, ktoré sa idú poukázať na účty samospráv, nebavili na regionálnom výbore, ani jednou vetou ani minulý týždeň, ani tento týždeň. Čiže to je naozaj neuveriteľné, že pre vládnu koalíciu už ani štvrť miliardy nie je peniaz a nepotrebujú aspoň jednou vetou, aspoň jednou holou vetou sa tomu povenovať na vecne príslušnom výbore. Ďakujem pekne za pozornosť.